Izvor: Twitter/Marinika Tepić

Zoran Savić, nekadašnji saradnik zemunskog klana, koji je uhapšen 11. juna 2019. zbog sumnje da je iz nelegalnog pištolja ranio Marka Petrovića u teretani Fitnes džim u pančevačkom naselju Kotež 2, osuđen je samo na uslovnu kaznu zatvora, piše NIN.

U novom broju NIN u tekstu "Poseban aršin za jurišnika vlasti" navodi se da je Osnovni sud u Pančevu osudio Savića, koji je bio u neformalnom obezbeđenju Predsedništva Srbije, kada su marta 2019. demonstranti okružili zgradu na Andrićevom vencu, na 20 meseci uslovno, ako u naredne tri i po godine ne počini novo krivično delo.

Po sporazumu o priznanju krivice tužilaštva i Savića, Osnovni sud u Pančevu je 13. decembra 2019. doneo presudu kojom je prihvatio sporazum, pa je Savić osuđen zbog krivičnih dela nanošenje lakih telesnih povreda i nedozvoljeno držanje oružja. Savić je jednim hicem ranio Petrovića u butinu, a drugim mu okrznuo glavu, pa je bio uhapšen zbog pokušaja ubistva, za šta preti 15 godina zatvora. Ta kvalifikacija je promenjena. I za nanošenje lakih telesnih povreda i nezakonito posedovanje oružja Savić je dobio neuobičajeno blagu kaznu, piše NIN.

Izvor: Privatna arhiva

Za oružje predviđena kazna je od šest meseci do pet godina zatvora, a za lake povrede do tri godine. Tako je Savić od mogućih 96 meseci zatvora dobio 20 i to uslovno.

On je član udruženja Srpska Sparta iz Pančeva, koje je, kako piše NIN, pod kontrolom moćnog poverenika SNS za Južnobanatski i Podunavski okrug Branka Malovića. Savić je fotografisan sa drugim "spartancima" ispred Predsedništva marta 2019. "Spartanci" su viđeni u brojnim mestima prilikom lokalnih izbora. Obezbeđivali su skupove vlasti, a dolazili su i na proteste opozicije kao kontramitingaši.